Þingræður haldnar á Alþingi Íslendinga



Það er hið sama að segja um þetta frv. eins og frv. um stýrimannaskólann, sem ég lýsti hér áðan, að það er flutt eftir beiðni samgöngumálaráðuneytisins. Matsveina- og veitingaþjónaskóli var stofnaður með lögum 1947. Þessi skóli hefur enn þá ekki tekið til starfa að öðru leyti en því, að haldin hafa verið 2 matreiðslunámskeið. Nú mun vera í ráði, að matsveinaskólinn taki til starfa á næsta ári og þar hafin kennsla. Sú breyt., sem hér er um að ræða, tekur eingöngu til yfirstjórnar skólans, en samkv. 6. gr. þessara l. nú á samgmrh. að skipa yfirstjórn skólans án tilnefningar. En breyting sú, sem felst í þessu frv., er sú ein, að gert er ráð fyrir því að skipa skólanefnd einum matreiðslumanni, einum framreiðslumanni, einum veitingamanni og einum fiskiskipsmatsveini, og skulu þessir menn skipaðir eftir tilnefningu hlutaðeigandi stéttasamtaka, og fimmta manninn skipar svo ráðh. án tilnefningar. Þetta er sú eina breyt., sem felst í þessu frv., og í greinargerð samgmrn. fyrir frv. er þess getið, að það sé flutt vegna ítrekaðra tilmæla Sambands matreiðslu- og framreiðslumanna og Sambands veitinga- og gistihúsaeigenda. - Mál þetta er flutt af n., og þarf þess vegna ekki að vísa því til n. aftur.



Eins og getið er um í grg. þeirri, sem fylgir frv. þessu, þá hefur sjútvn. flutt það eftir tilmælum samgmrn. Þetta frv. fjallar um nokkrar breytingar á stýrimannaskólanum í Reykjavík, og eru þær aðallega fólgnar í því, að nú er í ráði, að sett verði á fót sérstök deild í skólanum, sem hefur með höndum að kenna þeim, sem taka skipstjórapróf á varðskip ríkisins. Í l. frá 1936 er gert ráð fyrir því, að þessi kennsla verði um hönd höfð í skólanum, en enn sem komið er hefur ekki orðið af framkvæmdum í því efni. Hins vegar er nú gert ráð fyrir því, að þessi kennsla hefjist á næsta ári, og þarf í sambandi við það að gera nokkrar breytingar á l. Í öðru lagi eru breytingarnar aðallega í sambandi við þá þróun, sem orðið hefur í kennslunni nú á seinni árum. Og í þriðja lagi er gert ráð fyrir því, að þær breytingar, sem gerðar voru á l. 1950, verði felldar inn í texta laganna. Enn fremur er hér um að ræða nokkrar orðabreytingar, sem eru í sambandi við það, að þar er málfar laganna nokkuð fært til betra horfs. Þetta eru þá þær aðalbreytingar, sem hér er um að ræða, sem flestar eru tæknilegs efnis. Ég skal að lokum taka það fram, að skólastjóri stýrimannaskólans, sem hefur komið þessum breytingum á framfæri, getur þess, að þær séu gerðar í samráði við aðra kennara skólans. Sjútvn. hafði nokkurn fyrirvara um flutning þessa frv., og mun það verða að nýju tekið til athugunar á milli 1. og 2. umr. málsins, og ef ástæða þykir til, verða þá við 2. umr. bornar fram brtt. við frv.



Herra forseti. Þetta frv., sem hér liggur fyrir á þskj. 169, flytur landbn. eftir beiðni félmrn., sem hefur látið semja það. Frv. er flutt óbreytt, eins og venja er til, og raunar lítur landbn. svo á, að þetta mál falli frekar undir verksvið hv. heilbr.- og félmn. Það er kunnugt mál, að hér fyrr á árum var sullaveiki mjög útbreiddur og hættulegur sjúkdómur, sem gerði mikið tjón víðs vegar hér á landi. En sem betur fer hefur það nú tekizt fyrir langvarandi atbeina ýmissa merkra manna, að þessum sjúkdómi er að mestu útrýmt, alveg útrýmt í mörgum héruðum og víðast um landið að mestu. Í þessu frv., sem hér liggur fyrir, sé ég nú ekki að sé nema eitt nýmæli. Og það er að hækka hundaskattinn. Sem sagt, það er að hækka þennan litla skatt, sem á hundum er. Og ég verð nú að segja það, að frá mínu sjónarmiði er þetta frv. mjög klúðurslega samið og þarf áreiðanlega breyt., ef það á að geta gengið hér í gegnum hv. Alþingi. Um þetta aðalatriði, sem í frv. er, að hækka hundaskattinn, sem um langan aldur hefur verið 2 kr. á þörfum hundum, sem álítið er, en 10 kr. á óþarfahundum, þá segir hér í frv. í 3. gr., að greiða eigi af hverjum hundi búanda eða annarra, sem búfé eiga, 25–100 kr. og af öðrum hundum 100–200 kr. Ég man nú ekki eftir að hafa séð svona til orða tekið í skattalögum, því að í raun og veru er þetta ekki annað en skattur, að það sé frá og til, því að slíkur skattur sem þessi, hvort sem hann er hækkaður og hvað mikið sem hann er hækkaður, verður auðvitað að vera ákveðin upphæð án þess að vera frá eða til. Að öðru leyti skal ég ekki fjölyrða um þetta frv. Ég legg til, að því verði að þessari umr. lokinni vísað til 2. umr., en legg það í vald hæstv. forseta, hvort hann vill vísa því til n. og þá hvaða n.



Herra forseti. Ég ætla ekki að fara að ræða um þetta mál, enda ástæðulaust. En bara út af ummælum frsm. hv. landbn. vil ég taka það fram, að það var ekki að öllu leyti rétt eins og hann skýrði þetta, vegna þess að hér er bara um helmild að ræða. Þetta hefur verið 2 kr. skattur til ríkisins á hvern hund áður, en hér með er þetta gert að heimild og lagt í hendur sveitarfélaga að mega innheimta skatt af hundum, en það er alveg í þeirra vald lagt, og það er í raun og veru meginbreyt., sem er hér í frv. Þessi 2 kr. innheimta af hundum er náttúrlega orðin svo hlægileg, að það tekur því varla að hafa það í l., og af þeim ástæðum var nú, að þetta var tekið upp á þennan hátt, að þau sveitarfélög, sem kærðu sig um, gætu skattlagt hundana. Og þá er heldur ekkert athugavert við það, þó að einhver lágmörk og hámörk séu sett í sambandi við slíka heimild. Það var ekkert annað, sem ég vildi taka fram, af því að mér virtist þetta ekki koma alveg rétt fram hjá hv. frsm., hvað væri meginatriði frv. eins og það er lagt fyrir. En öll þessi gömlu ákvæði um þetta eru orðin löngu úrelt, eins og ekki er nú í raun og veru undarlegt.